《偈二首 其二》
宋代·释文准

今朝腊月十，夜来天落雪。群峰极目高低白，绿竹青松难辨别。

必是来年蚕麦熟，张公李公皆忻悦。皆忻悦，鼓腹讴歌笑不彻。

把得云箫缭乱吹，依稀有如杨柳枝。又不觉手之舞之，足之蹈之，左之右之。

作者简介：释文准（一○六一～一一一五），号湛堂，俗姓梁，兴元（今陕西汉中）人。初住豫章云岩寺，移居隆兴府泐潭寺。为南岳下十三世，宝峰文禅师法嗣。徽宗政和五年卒，年五十五。事见《石门文字禅》卷三○，《嘉泰普灯录》卷七、《五灯会元》卷一七有传。今录诗三十七首。